РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправну

07 Број:06-2/140-21

23. април 2021. године

Б е о г р а д

**З А П И С Н И К**

**ПЕТНАЕСТЕ СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ**

**И ЛОКАЛНУ САМОУПРАВУ, ОДРЖАНЕ 20. АПРИЛА 2021. ГОДИНЕ**

Седница је почела у 9,00 часова.

Седницом је председавао Владимир Ђукановић, председник Одбора.

Седници су присуствовали чланови Одбора: Велибор Милојчић, Дејан Кесар, Ђорђе Дабић, Јелена Жарић Ковачевић, Драган М. Марковић, Даниел Ђивановић, Тома Фила и Сања Јефић Бранковић.

Седници су присуствовале и: Весна Кришанов заменик члана Биљане Пантић Пиље и Дубравка Краљ заменик члана Владана Заграђанина.

Седници нису присуствовали чланови Одбора: Сања Лакић, доц. др Михаило Јокић, Ђорђе Комленски, др Александар Мартиновић, Небојша Павловић и Ненад Барош, нити њихови заменици.

Седници је присуствовао иНинослав Кекић, помоћник директора Републичког секретаријата за јавне политике*.*

Председник Одбора је ставио на гласање, a чланови и заменици чланова Одбора су **једногласно** утврдили следећи

Д н е в н и р е д:

1. Разматрање Предлога закона о регистру административних поступака (број: 011-584/21 од 02. априла 2021. године) у начелу;
2. Утврђивање предлога одлуке о престанку функције председника Прекршајног суда у Лазаревцу (допис број 118-676/21 од 15. априла 2021. године).

**ПРВА ТАЧКА -** Разматрање Предлога закона о регистру административних поступака (број: 011-584/21 од 02. априла 2021. године) у начелу.

**Нинослав Кекић** је у уводном излагању члановима и заменицима чланова Одбора представио Предлог закона као и разлоге за његово доношење.

Истакао је да је један од основних разлога за доношење овог закона било настојање да се омогући да привредници и грађани на једном месту могу да пронађу услуге јавне управе или административне поступке који су им потребни. Навео је да тренутно у Регистру има пописано 2.730 поступака, од којих је 1.320 ажурираних поступака. Рекао је да на овакав начин сваки грађанин веома лако може да добије информацију шта је за сваки поступак потребно и у ком року може да очекује да ће орган поступити. Нагласио је да је посредна функција овог закона и унапређење размене података између државних органа. Указао је на чињеницу да су од почетка 2017. године, од када се и ради на оптимизацији поступака, постигнуте уштеде од 32 милиона евра на годишњем нивоу за привреду.

Председник Одбора је отворио расправу о Предлогу закона о регистру административних поступака у којој је учествовао Владимир Ђукановић и Нинослав Кекић.

**Владимир Ђукановић** је нагласио да је потребно приближити грађанима начин на који могу да користе регистар.

**Нинослав Кекић** је рекао да је кампања као и цео материјал већ припремљен. Такође, објаснио је члановима и заменицима чланова Одбора начине на које корисник Регистра може доћи до потребних информација. Нагласио је да је цео поступак мало успорен из разлога што поједини органи не желе да пружају електронске услуге све док електронски печат не буде у потпуности дефинисан.

**Владимир Ђукановић** је нагласио да велики број људи не користи електронске услуге ни електронске портале, због чега је потребно да се поведе озбиљна кампања која би појаснила и приближала начин коришћење електронског портала најширем кругу грађана.

Пошто се више нико није јавио за реч председник Одбора је закључио расправу у вези са овом тачком дневног реда и ставио на гласање предлог да Одбор предложи Народној скупштини да прихвати Предлог закона о регистру административних поступака, у начелу.

Чланови и заменици чланова Одбора су **већином гласова** прихватили наведени предлог.

Председник Одбора је предложио да се за известиоца Одбора одреди Ђорђе Дабић.

Чланови и заменици чланова Одбора су **једногласно** прихватили наведени предлог.

**ДРУГА ТАЧКА -** Утврђивање предлога одлуке о престанку функције председника Прекршајног суда у Лазаревцу (допис број 118-676/21 од 15. априла 2021. године).

Председник Одбора је обавестио присутне да је председник Прекршајног суда у Лазаревцу Милица Живојиновић дописом 118-676/21 од 15. априла 2021. године затражила од Народне скупштине да донесе одлуку о престанку функције председника суда на лични захтев, у складу са чланом 74. став 1. Закона о судијама.

Председник је отворио расправу у вези са овом тачком дневног реда, па како се нико није јавио за реч, закључио је расправу и предложио да Одбор утврди Предлог одлуке о престанку функције председника Прекршајног суда у Лазаревцу, на лични захтев, са даном 30. априла 2021. године.

Чланови и заменици чланова Одбора су **једногласно**  прихватили наведени предлог.

Председник је предложио да за представника Одбора на седници Народне скупштине буде одређен Ђорђе Дабић.

Чланови и заменици чланова Одбора су **једногласно**  прихватили наведени предлог.

Седница је завршена у 9,20 часова.

СЕКРЕТАР ПРЕДСЕДНИК

Сања Пецељ Владимир Ђукановић